Som følge af lægemanglen lægger Region Nordjylland op til færre hjemmebesøg af vagtlægen

På grund af den almindelige lægemangel ser nordjyderne ud til at må indstille sig på at få færre hjemmebesøg af vagtlægen. I stedet må folk - når de ellers er raske nok til det - selv troppe op hos lægevagten, når de bliver syge uden for deres familielæges åbningstid. Det lægger en arbejdsgruppe af læger og embedsmænd i Region Nordjylland op til, at politikerne gennemfører med virkning til næste år, skriver Nordjyske Stiftstidende. De nordjyske regionspolitikere skal senere tage stilling til forslaget. Lægemanglen gør, at lægevagten har færre og færre læger at rutte med. Og mange ældre praktiserende læger siger nej til at tage tjansen som vagtlæger. I Nordjylland kan en vagtlæge kun nå at betjene syv-otte patienter ved hjemmebesøg. Men hvis patienterne opsøger lægen på en af regionens otte lægevagtskonsultationer, kan en vagtlæge nå 30 patienter på en vagt, siger formanden for Nordjyllands lægevagt, Kaj Bernth.